O‘zbekiston Respublikasi Adliya vazirligi yuridik texnikumlari bitiruvchilarini Toshkent davlat yuridik universiteti bakalavriatiga o‘qishga qabul qilish to‘g‘risida nizomni tasdiqlash haqida

O‘zbekiston Respublikasi Prezidentining “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida” 2018-yil 13-apreldagi PQ-3666-son qaroriga muvofiq hamda mamlakat hududlari uchun malakali yuridik kadrlarni tayyorlash tizimini yanada takomillashtirish maqsadida Vazirlar Mahkamasi qaror qiladi: 
 1. O‘zbekiston Respublikasi Prezidentining “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida” 2018-yil 13-apreldagi PQ-3666-son qarori bilan 2021/2022 o‘quv yilidan boshlab yuridik texnikumlari bitiruvchilari Toshkent davlat yuridik universitetiga hududiy adliya organlarining yo‘llanmalari bo‘yicha kirish test sinovlarisiz yakka tartibdagi suhbat o‘tkazish orqali bakalavrlarni tayyorlashning maxsus uch yillik dasturi bo‘yicha va o‘qishning tugashidan so‘ng taqsimotga muvofiq uch yil davomida uzluksiz ishlab berish majburiyatini olgan holda kirishga haqli ekanligi belgilanganligi ma’lumot uchun qabul qilinsin.
 2. O‘zbekiston Respublikasi Adliya vazirligi yuridik texnikumlari bitiruvchilarini Toshkent davlat yuridik universiteti bakalavriatiga o‘qishga qabul qilish to‘g‘risida Nizom ilovaga muvofiq tasdiqlansin.
 3. O‘zbekiston Respublikasi Adliya vazirligi “O‘zbekiston Respublikasi Adliya vazirligi yuridik texnikumlari bitiruvchilariga hududiy adliya organlari tomonidan berilgan yo‘llanmalarning yagona reyestri” Axborot tizimini yaratish va joriy etishni 2019-yil 1-martigacha ta’minlasin.
 4. Mazkur qarorning bajarilishini nazorat qilish O‘zbekiston Respublikasi adliya vaziri R.K. Davletov zimmasiga yuklansin.
 1. Mazkur Nizom O‘zbekiston Respublikasi Prezidentining “O‘zbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar to‘g‘risida” 2018-yil 13-apreldagi PQ-3666-son qaroriga muvofiq:
 hududiy adliya organlari tomonidan O‘zbekiston Respublikasi Adliya vazirligi yuridik texnikumlari bitiruvchilariga yo‘llanmalar berish;
 abituriyentlarni Toshkent davlat yuridik universiteti (keyingi o‘rinlarda TDYU deb ataladi) bakalavriatiga test sinovlarisiz yakka tartibda suhbat o‘tkazish orqali bakalavrlarni tayyorlashning maxsus uch yillik dasturi bo‘yicha o‘qishga qabul qilish;
 o‘qish tugagandan so‘ng TDYU bakalavriati bitiruvchilarining taqsimotga muvofiq uzluksiz ishlab berishini amalga oshirish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 abituriyent — TDYU bakalavriatiga test sinovlarisiz yakka tartibda suhbat o‘tkazish orqali bakalavrlarni tayyorlashning maxsus uch yillik dasturi asosida hududiy adliya organi yo‘llanmasi bo‘yicha kirayotgan O‘zbekiston Respublikasi Adliya vazirligi yuridik texnikumi bitiruvchisi;
 O‘zbekiston Respublikasi Adliya vazirligi yuridik texnikumlari bitiruvchilariga hududiy adliya organlari tomonidan berilgan yo‘llanmalarning yagona reyestri (keyingi o‘rinlarda Yo‘llanmalar yagona reyestri deb ataladi) — hududiy adliya organlari tomonidan berilgan yo‘llanmalar haqidagi ma’lumotlarni avtomatlashtirilgan tarzda yig‘ish (kiritish), qayta ishlash, aktuallashtirish, yangilash, saqlash va tahlil qilishga mo‘ljallangan axborot tizimi;
 taqsimot komissiyasi — bitiruvchilarning uzluksiz ishlashini ta’minlash, shuningdek uzluksiz ishlash jarayonini muvofiqlashtirish va nazorat qilish maqsadida O‘zbekiston Respublikasi adliya vazirining buyrug‘i bilan Adliya vazirligi mas’ul xodimlari, hududiy adliya organlari va TDYU rahbar xodimlaridan iborat tarkibda tashkil etiladigan komissiya;
 suhbat komissiyasi — TDYU bakalavriatiga qabul qilish uchun abituriyentlar bilan yakka tartibda suhbat o‘tkazish maqsadida TDYU taqdimotiga asosan O‘zbekiston Respublikasi adliya vazirining buyrug‘i bilan tashkil etiladigan komissiya;
 TDYU qabul komissiyasi — har yili TDYU rektori buyrug‘i bilan tashkil etiladigan TDYU bakalavriatiga qabulni tashkil etishni, shu jumladan abituriyentlar hujjatlarini qabul qilish va ularga maslahat xizmatlari ko‘rsatishni amalga oshiruvchi komissiya;
 maxsus komissiya — har yili hududiy adliya organi boshlig‘i buyrug‘i bilan tashkil etiladigan yuridik kollejlar bitiruvchilariga yo‘llanmalar berish masalasini ko‘rib chiquvchi komissiya;
 hududiy adliya organlari — Qoraqalpog‘iston Respublikasi Adliya vazirligi, viloyatlar va Toshkent shahar adliya boshqarmalari.
 3. TDYU bakalavriatiga abituriyentlarni qabul qilish kvotalardan tashqari O‘zbekiston Respublikasi Adliya vazirligi (keyingi o‘rinlarda Adliya vazirligi deb ataladi) tomonidan mamlakat hududlari bo‘yicha belgilanadigan o‘rinlar soniga mos ravishda amalga oshiriladi. Talabalar o‘qishi qonunchilikka muvofiq to‘lov-kontrakt asosida amalga oshiriladi.
 4. TDYU bakalavriatiga o‘qishga qabul qilish O‘zbekiston Respublikasi ta’lim muassasalariga o‘qishga qabul qilish Davlat komissiyasi (keyingi o‘rinlarda Davlat komissiyasi deb ataladi) tomonidan yakka tartibda suhbat natijalariga ko‘ra reyting tizimi bo‘yicha to‘plangan ballar asosida amalga oshiriladi.
 5. Abituriyentlar uchun yakka tartibdagi suhbat:
 mamlakatda amalga oshirilayotgan keng qamrovli islohotlarning mohiyati va ahamiyatini tushunishni (davlat va jamiyat qurilishi, qonun ustuvorligini ta’minlash, iqtisodiyotni rivojlantirish va liberallashtirish, shuningdek ijtimoiy soha va boshqa sohalardagi islohotlar haqida tasavvur va fikrlash qobiliyatining mavjudligi); 
 ixtisoslikni tanlashda motivatsiya (huquqshunos kasbining mohiyati va ijtimoiy ahamiyatini tushunish, unga doimiy qiziqish ko‘rsatish, o‘rta maxsus, kasb-hunar ta’limi);
 shaxsiy-kasbiy xususiyatlarni (o‘qishga qobiliyat, kasbiy vazifalarni hal qilishda amaliy faoliyat, intizomlilik, hamjihatlik, mas’uliyatlilik, qaror qabul qilishda mustaqillik darajasi, shaxsiy yutuqlar mavjudligi, shuningdek o‘z ustida ishlash va ijodkorlik qobiliyatlari); 
 yurisprudensiya sohasidagi bilim va kasbiy ko‘nikmalarning mavjudligi (professional ta’limi darajasida yurisprudensiya sohasida o‘z fikrini bayon qilish va tahlil qilish ko‘nikmalarining mavjudligi).
 6. TDYU bakalavriatiga abituriyentlarni o‘qishga qabul qilishni tashkil etish mazkur Nizomning 1-ilovasidagi sxemaga muvofiq amalga oshiriladi.
 7. Maxsus komissiya har yili, qoida tariqasida, tegishli o‘quv yilining 10-mayidan kechikmay tuziladi. Maxsus komissiya tarkibiga adliya organlari va muassasalari xodimlari bilan bir qatorda, hududdagi boshqa tashkilotlar, shu jumladan O‘zbekiston yoshlar ittifoqi, O‘zbekiston Xotin-qizlar qo‘mitasi, “Mahalla” jamg‘armasi vakillari ham ularning rahbarlari bilan kelishilgan holda kiritiladi. 
 Maxsus komissiya o‘z faoliyatini kollegiallik, oshkoralik, xolislik va betaraflik prinsiplari asosida amalga oshiradi.
 Maxsus komissiyaga komissiyaning boshqa a’zolari faoliyatini o‘zaro umumiy muvofiqlashtiruvchi rais boshchilik qiladi. Maxsus komissiya faoliyatini tashkiliy ta’minlash uning kotibiga yuklanadi. 
 8. Yuridik texnikumlar bitiruvchilari har yili 25-maydan kechikmay maxsus komissiyaga yo‘llanma berishni so‘rab ariza bilan murojaat qiladi. Bunda maxsus komissiya faqatgina komissiya tashkil etilgan tegishli o‘quv yili bitiruvchilarining arizalarini ko‘rib chiqadi.
 9. Arizaga mazkur Nizomning 15-bandida ko‘rsatilgan yo‘llanma olish uchun minimal talablarni tasdiqlovchi hujjatlar, o‘qish joyidan tavsifnoma ilova qilinadi.
 10. Maxsus komissiya har yili 1-iyundan 10-iyunga qadar yuridik texnikumlar bitiruvchilarining arizalarini ko‘rib chiqadi.
 Arizalar Maxsus komissiya majlislarida ko‘rib chiqiladi.
 11. Maxsus komissiyaning majlislar o‘tkazish jadvali hududiy adliya organlari boshliqlari buyrug‘i bilan tasdiqlanadi. Majlisga taklif etilgan yuridik texnikumlar bitiruvchilari ro‘yxati buyruqqa ilova qilinadi.
 12. Majlislar o‘tkazish jadvali yuridik texnikum veb-saytida, qoida tariqasida, majlis boshlanishiga kamida bir hafta qolganda e’lon qilinadi.
 13. Maxsus komissiya majlisi, qoida tariqasida, yuridik texnikum binolarida o‘tkaziladi. Maxsus komissiya majlisi komissiya a’zolari umumiy sonining kamida 2/3 qismi ishida ishtirok etgan bo‘lsa, vakolatli hisoblanadi.
 14. Maxsus komissiya majlisida yuridik texnikum bitiruvchisi yuksak huquqiy ongi va huquqiy madaniyatini, shuningdek ma’naviy-axloqiy fazilatlarini aniqlash uchun suhbatdan o‘tadi. Shuningdek, komissiya taqdim etilgan hujjatlar bo‘yicha qo‘shimcha savollar berishi mumkin.
 15. Yo‘llanma berish masalasi ko‘rib chiqilayotganda, maxsus komissiya quyidagi asosiy minimal talablarni hisobga oladi:
 a) yuridik texnikum bitiruvchisining umumiy o‘zlashtirish ko‘rsatkichi reyting natijalari bo‘yicha 71 va undan ortiq foizni tashkil qilishi kerak;
 b) bitiruvchining chet tilini bilish darajasini tasdiqlovchi quyidagi milliy yoki xalqaro sertifikatga ega ekanligi:
 ingliz tili uchun — milliy sertifikat yoki International English Language Testing System (IELTS 5,5 (bunda writing modulidan 5,5 ball), Test of English as a Foreign Language (TOEFL IBT 72), Cambridge Assessment English FCE va CAE xalqaro imtihon tizimlari bo‘yicha tilni bilish darajalari B2 va undan yuqori;
 yapon tili uchun — milliy sertifikat yoki Japanese Language Proficiency Test (JLPT № 2) xalqaro imtihon tizimlari bo‘yicha tilni bilish darajalari B2 va undan yuqori;
 nemis tili uchun — milliy sertifikat yoki Goethe-Zertifikat, Deutsches Sprachdiplom (DSD II) xalqaro imtihon tizimlari bo‘yicha tilni bilish darajalari B2 va undan yuqori;
 fransuz tili uchun — milliy sertifikat yoki Diplôme d’Etudes en Langue Française (DELF), Test de Connaissance du Français (TCF4) xalqaro imtihon tizimlari bo‘yicha tilni bilish darajalari B2 va undan yuqori; 
 boshqa tillar uchun — milliy sertifikat yoki xalqaro imtihon tizimlari bo‘yicha tilni bilish darajalari B2 va undan yuqori;
 v) yuridik texnikum bitiruvchisining yuridik texnikum ijtimoiy hayotidagi faol ishtiroki (ma’naviy-ma’rifiy va jamoat ishlari, loyihalar va tanlovlarda ishtirok etishi va boshqalar);
 g) yuridik texnikum bitiruvchisining yuridik texnikumda o‘rnatilgan ichki tartib qoidalar, odob-axloq qoidalariga rioya etishi va namunali xulq-atvorga egaligi.
 Mazkur bandda ko‘rsatilgan asosiy minimal talablarga tegishli masalalarni ko‘rib chiqishda, bitiruvchining yuridik texnikumdagi butun o‘qish davri hisobga olinadi.
 16. Yuridik texnikum bitiruvchisiga yo‘llanma berish yoki yo‘llanma berishni rad etish haqidagi maxsus komissiya qarori majlisda ishtirok etgan komissiya a’zolarining o‘z qarorini komissiya majlisi bayonnomasida asoslab, ko‘pchilik ovoz bilan qabul qilinadi.
 Maxsus komissiya majlisi bayonnomasi majlisda ishtirok etgan barcha a’zolar tomonidan imzolanib, rais tomonidan tasdiqlanadi.
 17. Maxsus komissiyaning qarori asosida hududiy adliya organi boshlig‘i tomonidan yo‘llanma berish yoki yo‘llanma berishni rad etish haqidagi yakuniy qaror qabul qilinadi. Bunda yuridik texnikum bitiruvchisiga yo‘llanma berish haqida qabul qilingan qaror xolisligi uchun shaxsiy javobgarlik hududiy adliya organi boshlig‘i zimmasiga yuklanadi.
 Texnikum ichki tartib-qoidalarini buzganlik uchun intizomiy chora qo‘llanilgan yuridik texnikum bitiruvchisiga yo‘llanma berilmaydi.
 18. Taqdim etiladigan yo‘llanmalarning umumiy soni yuridik texnikum jami bitiruvchilari sonining 30 foizidan oshmasligi kerak.
 19. Yo‘llanma berish hududiy adliya organi boshlig‘i buyrug‘i bilan yo‘llanma olgan yuridik texnikum bitiruvchilari ro‘yxatini ko‘rsatgan holda rasmiylashtiriladi. Yo‘llanma olgan yuridik texnikum bitiruvchisiga buyruqdan ko‘chirma beriladi.
 20. Yo‘llanma berish haqidagi buyruqlar bir kun ichida feldyegerlik xizmati orqali Yo‘llanmalar yagona reyestriga tegishli ma’lumotlarni kiritish uchun Adliya vazirligiga yuboriladi. 
 21. Abituriyentlarni qabul qilish o‘rinlari soni haqidagi ma’lumot, TDYU veb-saytiga, qoida tariqasida, hujjatlar qabul qilish boshlanishidan bir oy oldin joylashtiriladi.
 22. Abituriyentlarning o‘qishga qabul qilish haqidagi arizalari TDYU qabul komissiyasi tomonidan 15-iyundan 30-iyungacha qabul qilinadi.
 23. TDYU bakalavriatiga qabul qilish uchun hujjatlar Internet jahon axborot tarmog‘i orqali taqdim etiladi.
 Abituriyentlar real vaqt rejimida TDYU rektori nomiga o‘qishga qabul qilish haqidagi arizani mazkur Nizomning 2-ilovasiga muvofiq elektron shaklda to‘ldiradi.
 24. Qabul qilish to‘g‘risidagi elektron arizaga quyidagilar elektron shaklda ilova qilinadi:
 abituriyent pasporti;
 diplom va ilovasi;
 3,5 x 4,5 sm hajmidagi rangli fotosurat.
 Arizaga ilova qilinayotgan har bir hujjat haqiqiyligi saqlanishini ta’minlovchi (har bir dyuymga 200 nuqtadan kam bo‘lmagan) alohida fayl ko‘rinishida bo‘lishi kerak. Har bir fayl o‘lchami 10 Mbdan oshmasligi lozim.
 Arizani hujjatlar “PDF” (portable document format) formatida skaner qilingan nusxalari ko‘rinishida ilova qilingan holda jo‘natishga yo‘l qo‘yiladi.
 25. Agar barcha zarur hujjatlar mazkur Nizomning 22, 23 va 24-bandlarida nazarda tutilgan talablarga muvofiq taqdim etilgan va Yo‘llanmalar yagona reyestrida yo‘llanma mavjud bo‘lgan taqdirda, 72 soat ichida noyob raqam berish orqali ariza ro‘yxatga olinadi va abituriyentga belgilangan muddatda hujjatlarning asl nusxalarini taqdim etish haqida xabar beriladi.
 Hujjatlar komissiya tomonidan qabul qilingan vaqt ariza uchun noyob raqam olingan vaqt hisoblanadi.
 26. Agar taqdim etilgan hujjatlar mazkur Nizomning 22, 23 va 24-bandlarida nazarda tutilgan talablarga muvofiq bo‘lmagan va Yo‘llanmalar yagona reyestrida yo‘llanma mavjud bo‘lmagan taqdirda, 72 soat ichida arizada ko‘rsatilgan elektron pochta manzil bo‘yicha abituriyentga tegishli xabarnoma yuboriladi. Bunda abituriyentga ko‘rsatib o‘tilgan kamchiliklarni tuzatish va hujjatlarni qabul qilishning belgilangan muddati tugagunga qadar ularni takroran taqdim etish imkoniyati beriladi. 
 Hujjatlar qabul qilishning belgilangan muddatlari tugagandan so‘ng hujjatlarga qo‘shimchalar va o‘zgartirishlar kiritish qat’iyan man qilinadi.
 27. Ro‘yxatga olingan qabul qilish to‘g‘risidagi arizalar soni har kuni TDYU saytida joylashtiriladi.
 28. Yakka tartibdagi suhbat 1-iyuldan 10-iyulgacha suhbat komissiyasi tomonidan o‘tkaziladi.
 Obyektiv sabablarga ko‘ra ushbu muddatlarda suhbat o‘tkazish imkoniyati bo‘lmasa, TDYU yakka tartibdagi suhbat o‘tkazish muddatini o‘zgartirishi mumkin. Bunda abituriyentlar belgilangan muddatdan kamida bir hafta oldin xabardor qilinadi.
 Yakka tartibdagi suhbat komissiya qaroriga asosan onlayn tarzda Internet jahon axborot tarmog‘i orqali o‘tkazilishi mumkin.
 29. Suhbat komissiyasi tarkibiga Adliya vazirligi va TDYU xodimlari bilan bir qatorda, boshqa tashkilotlar vakillari tashkilot rahbarlari bilan kelishilgan holda kiritilishi mumkin.
 Suhbat komissiyasi o‘z faoliyatini kollegiallik, oshkoralik, xolislik va betaraflik prinsiplari asosida amalga oshiradi. 
 Suhbat komissiyasiga komissiyaning boshqa a’zolari faoliyatini o‘zaro umumiy muvofiqlashtiruvchi rais boshchilik qiladi. Suhbat komissiyasi faoliyatini tashkiliy ta’minlash uning kotibiga yuklanadi. 
 30. Yakka tartibdagi suhbat o‘tkazilishiga qadar maslahatlar tashkil etiladi, maslahatlar jadvali TDYU qabul komissiyasi raisi tomonidan tasdiqlanadi.
 31. Yakka tartibdagi suhbatni o‘tkazish uchun bino va auditoriyalarni tayyorlashni tashkil etish uchun javobgarlik TDYU qabul komissiyasi mas’ul kotibining bakalavriatga o‘qishga qabul qilish bo‘yicha o‘rinbosari zimmasiga yuklanadi.
 32. Yakka tartibdagi suhbat o‘tkazish jadvali TDYU veb-saytida, qoida tariqasida, suhbat boshlanishidan 10 kun oldin joylashtiriladi.
 33. Yakka tartibdagi suhbat TDYUdagi ta’lim tillarida o‘tkaziladi. Yakka tartibdagi suhbat tili abituriyentning o‘zi tomonidan aniqlanib, uning o‘qishga qabul qilish haqidagi arizasida ko‘rsatiladi. Uning TDYUdagi keyingi o‘quv faoliyati yakka tartibdagi suhbat o‘tkazilgan til bo‘yicha amalga oshiriladi.
 34. Abituriyentlar yakka tartibdagi suhbatdan o‘tishlari uchun tegishli navbat bo‘yicha kiritiladi. Yakka tartibdagi suhbatdan avval abituriyent pasport yoki uning o‘rnini bosuvchi hujjatni taqdim etishi shart.
 35. Abituriyentning yakka tartibdagi suhbatga uyali telefon va boshqa aloqa va telekommunikatsiya vositalari, lug‘at, kitob va shpargalkalar olib kirishi va foydalanishi qat’iyan taqiqlanadi. 
 36. Yakka tartibdagi suhbatni o‘tkazish davomida suhbat komissiyasi tomonidan abituriyentga mazkur Nizomning 5-bandida ko‘rsatilgan mezonlardan kelib chiqqan holda savollar beriladi.
 Yakka tartibdagi suhbatni o‘tkazish davomida abituriyentga qo‘shimcha savollar berilishi mumkin. Bitta abituriyent bilan yakka tartibdagi suhbat 20 daqiqagacha davom etadi. 
 Yakka tartibdagi suhbat natijalari 100 ballik tizimda ballar qo‘yish yo‘li bilan baholanadi. Mazkur Nizomning 5-bandida ko‘rsatilgan har bir mezon bo‘yicha maksimal ball 25 ballni tashkil etadi.
 38. Yakka tartibdagi suhbat natijalarini aniqlash uchun suhbat komissiyasining har bir a’zosi boshqa a’zolardan mustaqil holda mazkur Nizomning 3-ilovasiga muvofiq shakldagi baholash varaqasini to‘ldiradi va uni suhbat komissiyasi kotibiga taqdim etadi. Suhbat komissiyasi kotibi abituriyentga suhbat komissiyasi a’zolari tomonidan qo‘yilgan o‘rtacha ballni hisoblab chiqadi.
 Yakka tartibdagi suhbat natijalari reyting tizimi bo‘yicha, abituriyentga qo‘yilgan ballar (0 dan 100 gacha oraliqda) asosida aniqlanadi.
 Imtihon komissiyasi bayonnomasida abituriyentlar ro‘yxati hududlar bo‘yicha, Adliya vazirligi tomonidan belgilangan o‘rinlar soniga mos ravishda kamayib borish tartibida, eng yuqori ball olgan abituriyentdan boshlab joylashtiriladi. Bunda bir hudud uchun ajratilgan o‘rinlarni boshqa hududlardagi abituriyentlar hisobidan to‘ldirishga yo‘l qo‘yilmaydi.
 39. Yakka tartibdagi suhbat jarayoni va natijalari suhbat komissiyasining barcha a’zolari tomonidan imzolanadigan va rais tomonidan tasdiqlanadigan bayonnomada qayd etiladi.
 Yakka tartibdagi suhbat jarayoni va natijalarini qayd etishda video va audioyozuvlardan foydalaniladi.
 40. Suhbat natijalari TDYU veb-saytida suhbat o‘tkazilgandan so‘ng ertangi ish kunida e’lon qilinadi.
 41. Abituriyentlarni qabul qilish quyidagi hollarda amalga oshirilmaydi:
 jadval bo‘yicha yakka tartibdagi suhbatga kelmaganda (0 ball qo‘yiladi);
 yakka tartibdagi suhbatda belgilangan maksimal ballning 55 foizi va undan kam ball to‘planganda.
 42. TDYU bakalavriatiga abituriyentlarni qabul qilish uchun yakka tartibdagi suhbatni qayta o‘tkazishga yo‘l qo‘yilmaydi.
 43. Yakka tartibdagi suhbat natijalari ustidan shikoyat qilinmaydi va apellatsiya tartibida ko‘rib chiqilmaydi.
 44. Yakka tartibdagi suhbatdan muvaffaqiyatli o‘tgan abituriyentlar qabul komissiyasiga yakka tartibdagi suhbat o‘tkazilgan vaqtdan boshlab uch kun davomida hujjatlarning aslini taqdim etadi.
 Hujjatlarda, shu jumladan elektron shaklda taqdim etilgan hujjatlarda soxtalashtirish va qalbakilashtirish aniqlangan taqdirda abituriyent yakka tartibdagi suhbatdan chetlashtiriladi (TDYU talabalar safidan chetlashtiriladi), hujjatlari esa belgilangan tartibda huquqni muhofaza etuvchi organlarga yuboriladi.
 45. Suhbat natijalari 25-iyulga qadar TDYU bakalavriatiga abituriyentlarni qabul qilish haqida qaror qabul qilish uchun Davlat komissiyasiga yuboriladi.
 46. TDYU bakalavriatiga qabul qilish to‘g‘risidagi Davlat komissiyasi qarori, qoida tariqasida, 25-avgustdan kechiktirmasdan qabul qilinadi.
 47. To‘lov-kontrakt asosida o‘qishga qabul qilish Davlat komissiyasi qaroriga asosan TDYU va yuridik hamda jismoniy shaxslar o‘rtasida kontrakt (shartnoma) tuzish va kontrakt to‘lovi miqdori 15-sentabrdan kechiktirmay, o‘tkazilgandan so‘ng TDYU rektori buyrug‘i bilan rasmiylashtiriladi.
 Belgilangan namunadagi shartnoma blankalari Davlat komissiyasi qarori qabul qilingan kundan boshlab beriladi hamda TDYU rahbari va bosh buxgalteri imzosi bilan yuridik shaxslar uchun 3 nusxada va jismoniy shaxslar uchun 2 nusxada rasmiylashtiriladi. 
 Davlat komissiyasi qaroriga ko‘ra TDYU bakalavriatiga to‘lov-kontrakt asosida o‘qishga tavsiya qilingan abituriyentlar uchun to‘lovlar har yili qonunchilik va shartnoma shartlarida ko‘rsatilgan muddatlarda amalga oshiriladi.
 Talabalikka tavsiya etilgan abituriyentlarni 2-sentabrdan boshlab darslarga qatnashishga ruxsat etish to‘g‘risida buyruq rasmiylashtiriladi.
 48. TDYU bakalavriatiga hududiy adliya organlarining yo‘llanmalariga ko‘ra o‘qishga qabul qilingan talabalar maxsus uch yillik dastur bo‘yicha ta’lim oladilar.
 49. TDYU bakalavriati bitiruvchilarini (keyingi o‘rinlarda bitiruvchi deb ataladi) uzluksiz ishlab berish uchun taqsimlash har yili taqsimot komissiyasi tomonidan davlat va xo‘jalik boshqaruv organlari, huquqni muhofaza qiluvchi organlar, sudlar va boshqa tashkilotlar tomonidan taqdim etilgan arizalarga asosan amalga oshiriladi. 
 Taqsimlash jarayonida taqsimot komissiyasi bitiruvchining reyting natijalarini, oilaviy holatini va taklif etilgan ish o‘rnida ishlash xohishini hisobga oladi. Eng yuqori reyting natijasiga ega bo‘lgan bitiruvchilar o‘z tanlovi bo‘yicha mavjud ish o‘rinlariga ishga joylashishda birinchi navbatda talabgor bo‘ladi.
 Taqsimot komissiyasi tomonidan bitiruvchilarni TDYUda o‘qish uchun yo‘llanma berilgan hududdagi tegishli tashkilotlardagi bo‘sh ish o‘rinlariga uzluksiz ishlab berish uchun taqsimlash amalga oshiriladi.
 50. Taqsimot komissiyasi faoliyatini tashkil etish tartibi Adliya vazirligi tomonidan belgilanadi.
 51. Bitiruvchi magistraturaga o‘qishga kirganda uch yil davomida uzluksiz ishlab berish majburiyati mazkur Nizomga muvofiq magistraturani tamomlagandan so‘ng boshlanadi.
 52. Bitiruvchilarni ishga taqsimlash, qoida tariqasida, bitiruvchi o‘qishni tamomlagandan so‘ng, bir oydan kechiktirmay amalga oshiriladi.
 53. Taqsimot komissiyasi qarori asosida hududiy adliya organlari mazkur Nizomning 4-ilovasiga muvofiq shaklda, tashkilotni aniq ko‘rsatgan holda, bitiruvchiga ishga yo‘llanma rasmiylashtiradi va taqdim etadi. Bir vaqtning o‘zida bitiruvchiga yo‘llanma bilan birga mazkur Nizomning 5-ilovasiga muvofiq ishga kelgani va joylashgani haqidagi hujjat ham beriladi. 
 54. Ishga yo‘llanma berilganidan keyin hududiy adliya organi, tegishli tashkilot — ish beruvchi, TDYU va bitiruvchi o‘rtasida uzluksiz ishlab berishning aniq shartlarini hamda bitiruvchining majburiyatlarini aniq belgilab beruvchi to‘rt tomonlama shartnoma 4 nusxada tuziladi.
 Shartnoma namunasi belgilangan tartibda Adliya vazirligi tomonidan tasdiqlanadi. 
 55. TDYU taqsimot komissiyasining bitiruvchini ishga taqsimlash haqidagi qarori qabul qilingandan so‘ng uch kundan kechiktirmay ishga yuborilayotgan har bir bitiruvchiga oliy ma’lumot to‘g‘risidagi diplomdan ko‘chirma beradi.
 56. Bitiruvchilar ishga taqsimlanganidan keyin bir oydan oshmagan muddatda to‘rt tomonlama shartnomada ko‘rsatilgan ish joyida hozir bo‘lishlari va mehnat faoliyatini boshlashlari shart.
 57. Ish beruvchi to‘rt tomonlama shartnomaga va ishga yo‘llanmaga muvofiq bitiruvchi bilan qonun hujjatlarida belgilangan tartibda mehnat shartnomasi tuzadi.
 58. Ish beruvchi bitiruvchi tomonidan taqdim etilgan bitiruvchining ishga kelgani va joylashgani haqidagi hujjatni to‘ldiradi va keyinchalik uni TDYUga taqdim etish uchun o‘n kun muddat ichida hududiy adliya organiga yuboradi.
 TDYU bitiruvchining ishga kelgani va joylashgani haqidagi hujjat asosida mazkur Nizomning 6-ilovasidagi jurnalga muvofiq har bir bitiruvchi hisobini yuritib borishi shart. 
 59. Bitiruvchining uch yillik uzluksiz ishlab berish muddati quyidagilarni o‘z ichiga oladi:
 yo‘llanma berilgan hududdagi turli tashkilotlarda va lavozimlarda ishlash muddati;
 muddatli harbiy xizmat va safarbarlik chaqiruvi rezervidagi harbiy xizmatni o‘tash muddatlari.
 Ijtimoiy mehnat ta’tili muddati uch yillik uzluksiz ishlab berish muddatiga kiritilmaydi.
 60. Taqsimot bo‘yicha uzluksiz ishlab berishga yuborilgan bitiruvchi ishga joylashgandan so‘ng, ish beruvchi unga tegishli mehnat sharoitlari yaratadi, zarur hollarda turar joy bilan ta’minlash choralarini ko‘radi.
 61. Bitiruvchining uch yillik uzluksiz ishlab berish muddati tugagandan so‘ng ishni davom ettirish haqidagi masala mehnat qonunchiligiga muvofiq ish beruvchi va xodim o‘rtasida o‘zaro kelishuvga asosan hal etiladi.
 62. Bitiruvchi uzluksiz ishlab berish muddati davomida u taqsimot bo‘yicha yuborilgan tashkilot tugatilsa, mehnat shartnomasi (kontrakt) ish beruvchining tashabbusi bilan bekor qilinsa, bitiruvchi hududiy adliya organini 3 kun ichida xabardor qilishi shart. Hududiy adliya organining murojaati bo‘yicha taqsimot komissiyasi tegishli hududdagi boshqa tashkilotlarda mavjud bo‘sh ish o‘rinlariga ular taqdim etgan talabnomalar asosida bitiruvchini taqsimlashni amalga oshiradi.
 63. Ushbu Nizomga muvofiq uzluksiz ishlab berish uchun taqsimlangan bitiruvchida uzluksiz ishlab berish joyini o‘zgartirish uchun asosli sabablar vujudga kelgan taqdirda (nikoh tuzish, doimiy yashash uchun respublikaning boshqa hududiga ko‘chib ketish va boshqalar) bitiruvchi taqsimot komissiyasiga uzluksiz ishlab berish joyini o‘zgartirish uchun tegishli tasdiqlovchi hujjatlarni taqdim etgan holda murojaat qilishga haqli.
 Komissiya o‘n besh kun ichida bitiruvchining murojaatini va taqdim etilgan tasdiqlovchi hujjatlarni ko‘rib chiqish natijalari bo‘yicha bitiruvchiga majburiy ishlab berish uchun boshqa joyni ushbu Nizom talablariga muvofiq belgilab beradi.
 64. Bitiruvchi uzluksiz ishlab berishdan bosh tortgan hollarda, TDYUda o‘qishni bitirgan vaqtda amalda bo‘lgan shartnoma summasining yigirma besh barobari miqdorida TDYUga kompensatsiya to‘laydi.
 65. Uzluksiz ishlab berish muddati davomida mehnat shartnomasi (kontrakt) bitiruvchining tashabbusi bilan bekor qilinsa, hududiy adliya organi bu haqda ish beruvchidan bildirishnoma olgandan so‘ng 1 kun ichida taqsimot komissiyasiga xabar beradi.
 Komissiya 3 kun ichida bitiruvchi tomonidan kompensatsiya miqdorini to‘lashni ta’minlash, shuningdek sud tartibida undirish uchun TDYUga tegishli materiallarni taqdim etadi.
 Bunda kompensatsiya miqdori bitiruvchi tomonidan ishlab berilgan vaqtga proporsional hisoblab chiqiladi. 
 66. Bitiruvchi uzluksiz ishlab berishdan bosh tortishi bilan bog‘liq TDYUga to‘laydigan kompensatsiya miqdorini to‘liq hajmda universitet rivojlantirish Jamg‘armasi hisobiga to‘laydi.
 67. Mazkur Nizomga muvofiq bitiruvchi mehnatga layoqatsizligi tufayli uzluksiz ishlab berolmagan holatlarda uning keyingi mehnat faoliyati to‘g‘risidagi qaror taqsimot komissiyasi tomonidan belgilangan tartibda qabul qilinadi.
 Mehnat layoqatini yo‘qotgani sababli (tasdiqlovchi hujjatlar mavjud bo‘lganda) uzluksiz ishlab berish imkoniyatiga ega bo‘lmagan bitiruvchilar taqsimot komissiyasi qarori asosida kompensatsiya to‘lashdan ozod etiladi.
 68. Hududiy adliya organi tomonidan berilgan yo‘llanma ikki yil davomida amal qiladi. 
 69. Yo‘llanma olmagan yuridik texnikum bitiruvchilarining hujjatlari maxsus komissiya qarori chiqqandan so‘ng bir yil davomida saqlanadi va undan so‘ng belgilangan tartibda yo‘q qilinadi yoki shu muddat davomida bitiruvchining yozma arizasiga ko‘ra unga qaytariladi.
 70. TDYU bakalavriatiga qabul qilingan abituriyentlarning yakka tartibdagi suhbat natijalaridan tegishli ko‘chirmalar ularning shaxsiy yig‘majildiga tikib qo‘yiladi.
 TDYU bakalavriatiga qabul qilinmagan abituriyentlarning yakka tartibdagi suhbat natijalari 6 oy davomida saqlanadi va undan so‘ng belgilangan tartibda yo‘q qilinadi.
 71. TDYU bitiruvchiga diplomning asl nusxasini u uzluksiz ishlab berish muddatini tamomlaganidan so‘ng bir hafta muddatda mehnat daftarchasidagi yozuv va bitiruvchi uzluksiz ishlab bergan tashkilotning yozma tasdig‘i asosida beradi.
 72. TDYU mazkur Nizomga muvofiq uzluksiz ishlab berishdan bosh tortgan bitiruvchilarga oliy ma’lumot to‘g‘risidagi diplomning asl nusxasini ular kompensatsiyani to‘liq miqdorda to‘lagandan so‘ng beradi.
 73. Uzluksiz ishlab berish muddati davomida bitiruvchi bilan mehnat shartnomasi (kontrakt) bekor qilinsa, 1 kun ichida ish beruvchi hududiy adliya organiga buyruq nusxasini ilova qilgan holda xabar qiladi.
 74. Mazkur Nizom talablari buzilishida aybdor bo‘lgan shaxslar qonun hujjatlariga muvofiq javob berishadi.